Covid-19: Meer as 1,5 miljoen sterftes wêreldwyd(Argieffoto: Unsplash) Covid-19 het sedert die uitbreking van die pandemie wêreldwyd reeds die lewe van meer as 1,5 miljoen mense geëis. Dié dodetal het teen Donderdag op 1 500 038 gestaan. Die Latyns-Amerikaanse en Karibiese Eilande-streke is die ergste deur die virus geraak waar altesaam 452 263 sterftes reeds aangemeld is. Daarna volg Europa met altesaam 430 060 sterftes en die VSA en Kanada met 286 946 sterftes. Wêreldwyd is die VSA die land met hoogste sterftesyfer (274 577), gevolg deur Brasilië (174 515) en Indië (138 648). Sedert einde November was daar gemiddeld meer as 10 000 sterftes wêreldwyd per dag, die hoogste sterftekoers sedert die uitbreking van die pandemie. Meer as die helfte van die Covid-19-sterftes wat die afgelope sewe dae geregistreer is, is in Europa aangemeld. Talle Europese lande is die afgelope maand weer ingeperk nadat ’n tweede vlaag van infeksies sy tol in hierdie lande geëis het. Italië is die afgelope week die ergste deur die virus getref, gevolg deur Rusland, Pole, Frankryk en Brittanje. België is die ergste getref in verhouding tot die bevolking, met 146 sterftes per 100 000 inwoners, gevolg deur Peru, Spanje en Italië. Daar is tans meer as 65 miljoen bevestigde Covid-19-gevalle in 220 lande en gebiede reg oor die wêreld.